V E N D I M

Nr.217, datë 23.4.1999

PËR KRITERET E NEGOCIMIT TË INVESTITORËVE BANKARË DHE FINANCIARË, PËR PRIVATIZIMIN E BANKËS KOMBËTARE TREGTARE

Në mbështetje të nenit 100, të Kushtetutës së Republikës së Shqipërisë, dhe të nenit 2, të ligjit nr. 8433, datë 21.12. 1998 “Për përcaktimin e formës dhe formulës së privatizimit të Bankës Kombëtare Tregtare, Sha”, me propozimin e Ministrisë së Financave, Këshilli i Ministrave

V E N D O S I:

1. Ministria e Financave të njoftojë investitorët bankarë dhe financiarë, ndërkombëtarë, të interesuar për privatizimin e Bankës Kombëtare Tregtare, për investitorin strategjik, fitues.

2. Investitorët bankarë dhe financiarë, ndërkombëtarë, të interesuar, pas komunikimit dhe negociimeve ndërmjet tyre dhe me investitorin strategjik, të bëjnë “due diligence” të Bankës Kombëtare Tregtare, dhe, së bashku, të përgatisin një propozim të përbashkët, që do të shërbejë si bazë negociimi.

3. Pas përfundimit të veprimeve, të parashikuara në pikën 2, të këtij vendimi, grupi i investitorëve të fillojë negociimet me ministrin e Financave, i cili të ndihmohet nga Komisioni i Vlerësimit të Ofertave, për privatizimin e Bankës Kombëtare Tregtare.

4. Negociimet të zhvillohen në përputhje me aneksin 4, të vendimit të Këshillit të Ministrave nr. 834, datë 30.12.1998 “Për procedurat e privatizimit të Bankës Kombëtare Tregtare”.

Ky vendim hyn në fuqi menjëherë.

